Document ID: /roh_data/filtered/fineweb-2-filterrobots_roh.jsonl.gz/57065

Kanton Graubünden
Chantun Grischun
Cantone dei Grigioni
La regenza grischuna ha approvà contribuziuns en l'import da passa 18 milliuns francs per la cultivaziun dal guaud. Ultra da quai ha ella permess projects per proteger cunter privels da la natira.
Il chantun investescha passa 18 milliuns francs en la selvicultura
La regenza ha approvà in project collectiv "Selvicultura 2012". Per mantegnair la funcziun da protecziun dal guaud, per promover la biodiversitad, la tgira dal guaud giuven sco er ils tagls da laina en territoris mal accessibels prevesa il project mesiras en l'import da var 24,6 milliuns francs. La finanziaziun vegn fatga tras meds finanzials da la confederaziun, dal chantun e da las proprietarias e dals proprietaris da guaud. Il chantun sa participescha al project collectiv cun ina summa da maximalmain 18,384 milliuns francs. Il pajament da las singulas contribuziuns chantunalas a las proprietarias ed als proprietaris da guaud vegn fatg en il rom dals credits ch'èn vegnids permess dal cussegl grond. Il project collectiv cumpiglia en tut 3045 hectaras guaud cun ina producziun da laina da var 320 000 meters cubic.
Renovà la cooperaziun per il servetsch da salvament da la Val Mesauc
Per proveder la Val Mesauc cun in servetsch da sanitad en il cas d'in eveniment grond cuntinuescha la collavuraziun tranter il chantuns Grischun e Tessin. La regenza grischuna ha approvà ina nova cunvegna davart l'integraziun en il dispositiv dal chantun Tessin da la regiun d'ospital da la Val Mesauc-Calanca en cas d'eveniments da donn pli gronds. Il chantun Grischun n'ha betg avunda agens servetschs sanitars en la regiun d'ospital da la Val Mesauc-Calanca per dumagnar eveniments da donn pli gronds cun numerusas persunas blessadas. En cas d'in eveniment stuessan las forzas d'acziun ed il material vegnir transportads dal Grischun dal nord en la Val Mesauc. Quai chaschunass in retard considerabel. Per organisar il servetsch da salvament en cas d'eveniments gronds vegn il chantun Tessin indemnisà annualmain cun 40 000 francs.
La revisiun parziala da la lescha federala davart radio e televisiun vegn sustegnida
En sia posiziun a la confederaziun s'exprima la regenza grischuna davart la revisiun parziala da la lescha da radio e televisiun (LRTV). La regenza beneventa da midar, sco proponì en la revisiun parziala, dal sistem actual cun ina taxa da retschavidra u da retschavider al sistem cun ina taxa independenta da l'apparat. Ella beneventa er che en il futur duaja l'incassament da la taxa da chasada e d'interpresa star sut la cumpetenza d'ina firma independenta empè da vegnir surdà al post d'incassament Billag SA. La lavur birocratica che vegniva liquidada fin ussa tras la Billag SA e che serviva a l'incassament da las taxas da recepziun dastgass diminuir tras quai per bainquant tenor l'avis da la regenza. Medemamain ha la regenza approvà d'abolir la restricziun dal dretg da derasaziun per ils emetturs locals e regiunals concessiunads da radio e da televisiun.
Da vischnancas e da regiuns
Projects da vias
La regenza ha approvà 800 000 francs per lavurs da construcziun sin il suandant traject:
-via da Selvaplana: lavurs da cuvrida Viano – Ginetto
Gremi: regenza
Funtauna: rg chanzlia chantunala dal Grischun